ROZHODNUTIE KOMISIE
z 9. októbra 2008
o pridelení dodatočných dní na mori Spojenému kráľovstvu v rámci divízie VIIe Medzinárodnej rady pre výskum mora (ICES)
[oznámené pod číslom K(2008) 5657]
(Iba anglické znenie je autentické)
(2008/794/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 40/2008 zo 16. januára 2008, ktorým sa na rok 2008 stanovujú rybolovné možnosti a súvisiace podmienky pre určité populácie rýb a zoskupenia populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie výlovu (1), a najmä na bod 9 prílohy IIC k tomuto nariadeniu,
so zreteľom na žiadosť, ktorú predložilo Spojené kráľovstvo,
keďže:
(1)
V bode 7 prílohy IIC k nariadeniu (ES) č. 40/2008 sa stanovuje maximálny počet dní na mori (192), počas ktorých môžu byť plavidlá Spoločenstva s celkovou dĺžkou 10 metrov alebo viac, ktoré na palube prevážajú vlečné siete s rozperným rahnom s veľkosťou ôk najmenej 80 mm alebo statické siete vrátane žiabroviek, viacstenných žiabroviek a zakliesňovacích sietí s veľkosťou ôk menšou ako 220 mm, prítomné v divízii VIIe ICES v období od 1. februára 2008 do 31. januára 2009.
(2)
Komisii sa v bode 9 uvedenej prílohy umožňuje, aby na základe trvalých vyradení rybárskych plavidiel z prevádzky, ku ktorým došlo od 1. januára 2004, pridelila členským štátom dodatočný počet dní na mori, počas ktorých môže byť plavidlo prítomné v zemepisnej oblasti, keď preváža na palube vlečné siete s rozperným rahnom alebo statické siete.
(3)
Spojené kráľovstvo predložilo údaje, ktoré dokazujú, že plavidlá vyradené z prevádzky od 1. januára 2004 s výnimkou tých, ktoré sa zohľadnili v predchádzajúcich rokoch, vynaložili 3,36 % rybolovného úsilia vynaloženého v roku 2003, ktorý predstavuje referenčné obdobie v prípade plavidiel prítomných v danej oblasti a prevážajúcich na palube vlečné siete s rozperným rahnom s veľkosťou ôk 80 mm alebo väčšou.
(4)
Vzhľadom na predložené údaje a pri uplatnení metódy výpočtu podľa bodu 9.1., by sa malo Spojenému kráľovstvu na obdobie od 1. februára 2008 do 31. januára 2009 prideliť šesť dodatočných dní na mori pre plavidlá prevážajúce na palube uvedené vlečné siete s rozperným rahnom.
(5)
V záujme zrozumiteľnosti sa v tomto rozhodnutí uvádza celkový počet dodatočných dní na mori pridelených Spojenému kráľovstvu a prihliada sa na dvadsaťdva dodatočných dní na mori, ktoré sa pridelili rozhodnutiami Komisie 2006/461/ES (2) a 2007/487/ES o pridelení dodatočných dní na mori Spojenému kráľovstvu v rámci divízie VIIe Medzinárodnej rady pre výskum morí (ICES) (3), keďže tieto dodatočné dni sú pridelené naďalej na rok 2008.
(6)
Opatrenia ustanovené v tomto rozhodnutí sú v súlade so stanoviskom Výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
K maximálnemu počtu dní 192, počas ktorých môžu rybárske plavidlá plaviace sa pod vlajkou Spojeného kráľovstva a prevážajúce na palube vlečné siete s rozperným rahnom s veľkosťou ôk 80 mm alebo väčšou byť prítomné v divízii VIIe ICES, ako sa ustanovuje v tabuľke I prílohy IIC k nariadeniu (ES) č. 40/2008, sa pridáva 28 dní. Počet 192 sa teda mení na 220.
Článok 2
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 9. októbra 2008